Ju Jesús tanucha ju lakꞌachakꞌan Jericó chai ixtapasatilaputun.
Para ixvi ju anch pumatam lapanac ju Zaqueo ixjuncan.
Ju yuchi xakꞌai achꞌiniꞌ ixjunita chai slivasalh na makꞌaliꞌ ixjunita.
Chai ju yuchi ismispaputun ju Jesús tichi chavaich.
Para jantu lai islaktsꞌin va ixlacaꞌatalh ixtalhavat lapanacni ju ixtalakꞌanta ju Jesús chai na putantꞌicstꞌi ixjunita ju Zaqueo.
Pus atsꞌalaꞌalh junta capuꞌanach ju Jesús.
Chai tocꞌacha laꞌixꞌacatan lakatam kꞌai qꞌuiu ni laich calaktsꞌinaꞌ ju Jesús acsni catapasayach ju anch.
Pus acsni chaꞌalh ju Jesús ju anch pus talakstꞌalh chai laktsꞌilh chai junich:
―Zaqueo vatsꞌalhtich atꞌakꞌalhtꞌaꞌutꞌich.
Tasqꞌuini ni acꞌastacnalh lacatsꞌunin ju laminchakaꞌ ju chavai.
Pus ju Zaqueo vatsꞌalhti takꞌalhtajulh lacaqꞌuiu chai lhikꞌach amaklhtayanalh ju Jesús laꞌixchakaꞌ.
Para acsni talaktsꞌilh ju lapanacni pus ixchuxꞌan talhichivinilh ju Jesús.
Tanaulh ni laich xatanuyacha laꞌixchakaꞌ ju anuꞌ lapanac ju na alactuꞌunuꞌ ixjunita.
Pus ju acsnich ju Zaqueo taya chai junilh ju Jesús:
―Ju chavai ji quiꞌucxtin aclhtam ju quimakꞌalit acꞌaxtakniyach ju quilhpatinin.
Chai ju iclhiꞌokxchokꞌomaxtulh tuꞌuꞌ pus paktꞌatꞌi acꞌaxtaknichokoyach ju ixtumin.
Chai ju Jesús junich:
―Chavai xatꞌakꞌalhtꞌaxtꞌuyatꞌit ju uxintꞌi chai tachi chun ju tatanumanalh laminchakaꞌ.
Ju chavai vasalh ixpapanti Abraham untꞌatꞌit ni quilalhilaksiyauch tachi ju lalh ju Abraham.
Pus yuchi iclhiminta ju quitꞌin ju quimalakachatachilh ju Dios ni lapanac actsucuyaꞌ ju ani.
Icmilh puxconaꞌ ju tsꞌankꞌata ni laich acꞌamakꞌalhtaxtuyaꞌ.